نفسى فى فلوس كتير..
ليه ؟
عشان عايز أبقى غنى
عايز تبقى غنى ليه ؟
عشان نفسى أرتاح وأتبسط وأجيب كل الحاجات إللى نفسى فيها
بس للأسف الدنيا مفيهاش راحة..لإن الإنسان طماع
يعنى عايز تفهمنى إللى راكب البى إم زاى إللى راكب التوكتوك ؟
إللى راكب التوكتوك تفسه فى بى إم وصاحب البى إم نفسه فى 10 عربيات تانية زيها..الناس غريبة :)
الرسول عليه الصلاة والسلام قال:
لو كان لابن آدم واديان من ذهب لأحب أن يكون له ثالث ولا يملأ فاه إلا التراب ويتوب الله على من تاب
بس أعتقد الرسول عليه الصلاة والسلام كان قصده هنا على الطماعين..أنا إن شاء الله لما أبقى غنى هوزع فلوسى على الفقرا وأساعدهم.
فى ناس كتير قوى بتفكر كدة .. بس معظم الناس لما بتبقى أغنى بيجلها هوس بلفلوس وربنا حذرنا من كده فى سورة التوبة:
ومنهم من عاهد الله لئن آتانا من فضله لنصدقن ولنكونن من الصالحين فلما آتاهم من فضله بخلوا به وتولوا وهم معرضون
السعادة لا يمكن تشتريها .. السعادة بتيجى من جواك بتيجى من الحرية والحرية تقاس بكم الأشياء التى تخاف أن تفتقدها..كلما زاد تعلقك بالدنيا كلما قلت حريتك
بس إيه التطرف ده, خلاص ابيع العربية وأركب جمل ؟؟ يعنى لازم أعيش شحات !
لا لا ! مش قصدى كدة أنا قصدى الإعتدال إنت أكيد عارف الأية بتاعت
ولا تنس نصيبك من الدنيا
أيوة
يعنى مش لازم تجيب عربية أجدد موديل كل سنة وتعيش فى 5 فيلات..عيش بالحد المتوسط للحياة
ماشى يا بيه إبتديت أفهمك
يعنى الراحة فى الجنة مش هنا وأنا هدفى وأنا فى الدنيا المفروض يبقى إنى أعمل إللى أقدر عليه عشان ربنا يحبنى وأدخل الجنة ؟
أيوة بالظبط كدة : )
حلو حوار الإعتدال ده هبقى أفكر فيه : )
-نصيحة للنفس